Source: https://revista22.ro/actualitate-interna/savonea-trimite-ij-sa-verifice-responsabilitatea-sefei-iccj-tarcea-tanjeste-de-mult-sa-ma-revoce
Timestamp: 2019-12-09 21:36:43+00:00
Document Index: 15006022

Matched Legal Cases: ['CCR ', 'CCR ', 'CSM ', 'CSM ', 'CCR ', 'ICCJ ', 'csm ']

Savonea trimite IJ să verifice responsabilitatea șefei ÎCCJ. Tarcea: Tânjește de mult să mă revoce | Revista 22 GDPR
Savonea trimite IJ să verifice responsabilitatea șefei ÎCCJ. Tarcea: Tânjește de mult să mă revoce
UPDATE - Cristina Tarcea, președintele Curții Supreme a reacționat imedicat după ce Lia Savonea a anunțat că va trimite Inspecția Judiciară la Curtea Supremă în urma deciziei CCR privind constituirea nelegală a completurilor de trei judecători.
Tarcea a invocat polarizarea votului CCR pentru și împotriva constatării conflictului juridic de natură constituțională între parlament și Curtea Supremă și a amintit că a mai existat o acțiune similară a Inspecției Judiciare respinsă de judecătorii CSM. Ea a spus că Savonea ”tânjește” de mult la revocarea sa și că, de fapt, este incomodată de votul pe care, ca președinte al Curții Supreme, îl are încă în CSM.
”Doamna Savonea are încredere în opiniile juridice ale domnilor Stan și Deliorga. Eu am încredere în experienţa în drept a judecătorilor Morar și Pivniceru.
Doamna Savonea tânjește de mult la revocarea conducerii Curții Supreme pentru a numi în loc persoane mai puțin predispuse la independență față de dânsa.
Realitatea este că până în septembrie am drept de vot în CSM, vot pe care nu-l poate controla și de care vrea să scape”, a spus judecătorul Cristina Tarcea, președintele CSM pentru Digi 24.
”În calitate de președinte al CSM voi convoca Secția pentru Judecători în vederea analizării responsabilității conducerii instanței supreme, cel mai probabil printr-un control al Inspecției Judiciare (…)
Responsabilitatea formulării propunerii de constituire a completurilor specializate revenea președintelui instanței supreme sau vicepreședintelui care a coordonat activiatea în materie penală (…)
Este al doilea conflict de natură constituțională, efect al nerespectării dispozițiilor legii de către conducerea acesteia, cu efecte asupra drepturilor părților la un proces echitabil.
Conduita managerială a instanței supreme trebuie să aibă un grad de exigență și rigoare la un standard ridicat. În orice caz, nu mai scăzut decât în cazul tribunalelor sau curților de apel din România”, a declarat Lia Savonea într-o conferință de presă la CSM.
Curtea Constituțională a admis miercuri, cu majoritate de voturi, conflictul dintre Parlament și Înalta Curte de Casație și Justiție privind completurile specializate pe corupție de la Instanța Supremă, la sesizarea făcută de Florin Iordache, vicepreședinte al Camerei Deputaților cu privire la completurile de trei judecători.
Lăsat la conducerea Camerei Deputaților de fostul președinte al PSD, Liviu Dragnea, între timp condamnat la închisoare cu executare, Florin Iordache a sesizat CCR cu privire la lipsa de specializare a completurilor de trei judecători, din care unul l-a condamnat pe Dragnea în primă instanță. Iordache a invocat o prevedere din legea anticorupție care spune că aceste completuri ar trebui să fie specializate în spețe de corupție.
Cristina Tarcea a mai făcut obiectul unui control al Inspecției Judiciare dar acțiunea a fost respinsă de secția de judecători a CSM. Inspecția Judiciară o acuzase pe Tarcea de ”refuz nejustificat de a îndeplini o îndatorire de serviciu și nerespectarea dispoziţiilor privind distribuirea aleatorie a cauzelor”.
Cristina Tarcea a anunțat, recent, că nu-și va depune candidatura pentru un nou mandat la șefia Curții Supreme.
"Tot asaltul la care a fost supusă Curtea Supremă m-a făcut să mă gândesc dacă merită să mai duc la capăt mandatul. Mi-am spus că da, merită să continui să arăt că plec când vreau eu, nu când vor alții.
Nu m-am gândit dacă este sau nu corect concursul pentru că decizia mea era deja luată", a declarat miercuri Cristina Tarcea.
Singurul magistrat care și-a depus candidatura pentru funcția de președinte al ICCJ este judecătorul Corina Corbu, așadar, din septembrie ea va fi noul președinte al Curții Supreme.
csm lia savonea inspectia judiciara curtea suprema cristina tarcea